Stiefpa kry lewenslank ná verkragtingArgieffoto bloot ter illustrasie, (Foto: Unsplash) ’n Man wat volhou hy is onskuldig, is vandeesweek lewenslank tronk toe gestuur vir die verkragting en aanranding van sy stiefdogter. Die 49-jarige man is ná ŉ reeks uitstelle Maandag in die Pretoriase landdroshof ŉ lewenslange gevonnis opgelê vir een van die vier aanklagte van verkragting waaraan hy in Mei vanjaar skuldig bevind is. ’n Vonnis van tien jaar elk is vir die ander drie aanklagte van verkragting opgelê sowel as nog vier jaar vir seksuele aanranding. Die man is ook tot ’n verdere drie jaar tronkstraf gevonnis vir aanranding met die doel om ernstig te beseer sowel as nog drie jaar vir die rig van ’n vuurwapen op sy stiefdogter. Die vonnisse sal gelyklopend uitgedien word. Die mishandeling en verkragting het jare lank geduur voordat sy stiefdogter eindelik as tienermeisie in 2019 na vore gekom het. Die dogter, nou 20 jaar oud, het haar aangrypende verhaal in Mei aan Maroela Media vertel. Sy was in die hof toe haar verkragter Maandag gevonnis is. “Dit was rof om hom weer te sien,” erken sy nou. “Hy het baie maer geword sedert ek hom met die uitspraak gesien het. Hy is omtrent nou die helfde ligter. “Ek is egter tevrede met die vonnis, maar daar lê steeds ’n rowwe pad voor, maar nou kan genesing regtig gebeur. Sy sê sy kan nog nie die boek toemaak nie, want daar is nog baie seer om deur te werk. “Maar daardie hoofstuk is uiteindelik gesluit.” Maroela Media het vroeër berig die man en die slagoffer se ma is getroud toe die slagoffer maar drie jaar oud was. Sy vertel dat sy van kleins af deur haar stiefpa mishandel en gemolesteer is. Op tienjarige ouderdom het hy haar egter seksueel begin aanrand. In 2018 – toe sy 16 jaar oud was – het haar stiefpa haar begin verkrag. Die verkragtings sou soggens tussen 05:00 en 07:00 plaasvind nadat haar ma vroeg werk toe is in ’n poging om die oggendverkeer te vermy. Die slagoffer se ma het nooit geweet van die verkragtings of molestering nie. “Ek is met die dood gedreig, sou dit uitkom,” het sy vroeëer vertel. Sy glo tog haar ma het wél geweet dat haar man haar dogter mishandel. Haar ma was haar stiefpa se enigste getuie en ma en dogter het tot vandag geen kontak nie. Ook haar ma glo in haar man se onskuld. Die man beplan om teen die vonnisse te appelleer.